Jang Jae Ho
Jang Jae Ho (g. 1986 m. gruodžio 16 d.), žinomas pseudonimu Spirit Moon ar trumpiau tiesiog Moon (Mėnulis) – profesionalus kompiuterinio realaus laiko strategijos žaidimų Warcraft 3 ir StarCraft 2 žaidėjas iš Pietų Korėjos. Jis yra penkiskart Warcraft III pasaulio čempionas, tris sykius laimėjęs Pietų Korėjos televizijos turnyrus, keturis kart MBCGame organizuotų World War turnyrų čempionas. Žaidžia Night Elves rase Warcraft III ir zerg – StarCraft II. Moon yra žinomas ir dėl išradingų strategijų. Didelė dalis šiuo metu plačiai paplitusių Night Elf žaidimo būdų yra sugalvoti ir pirmą syk panaudoti jo. Nuo 2009 m. Jang Jae Ho žaidė profesionalioje WeMade FOX komandoje, priklausančioje WeMade Entertainment kompiuterinių žaidimų kompanijai, iki pat šios uždarymo 2011 m. Jis buvo pasirašęs kontraktą trejiems metams už 700 milijonų vonų (apie 585 627 JAV dolerių). Jo atlyginimas tuo metu buvo antras pagal dydį tarp profesionalių žaidėjų Pietų Korėjoje. Nuo 2010 m. Jang Jae Ho pradėjo dalyvauti ir profesionaliose StarCraft 2 varžybose. 2012 m. sausio 18 d. buvo oficialiai paskelbta, kad jis pasirašo sutartį su tarptautine Fnatic MSI komanda ir profesionaliai žais tik StarCraft 2 Tačiau 2012 m. pabaigoje vis tiek dalyvavo World Cyber Games Warcraft III varžybose, kur užėmė ketvirtąją vietą. 2012 m. gruodžio 11 d. atleistas iš Fnatic StarCraft 2 komandos dėl nepatenkinamų StarCraft 2 rezultatų. 2008 m. prieš Pekino Olimpines žaidynes Jang Jae Ho kartu su Li Xiaofeng Pekine nešė olimpinį deglą.